রাজ্য জুড়ে পঞ্চায়েত ভোটে সন্ত্রাস, অশান্তির ছবি মোবাইল চালিয়ে টিভিতে ‘লাইভ’ দেখল কলকাতা হাইকোর্ট। প্রধান বিচারপতি জ্যোতির্ময় ভট্টাচার্যের ডিভিশন বেঞ্চে বেলা সাড়ে ১২টায় হাইকোর্টের এক আইনজীবী এসে আদালতের দৃষ্টি আকর্ষণ করেন। সুপ্রদীপ রায় নামে ওই আইনজীবী মোবাইল ফোনে একটি নিউজ চ্যানেলের ‘লাইভ’ সম্প্রচার দেখান। এজলাসে বসে দুই বিচারপতি মন দিয়ে সেই ‘লাইভ’ ছবি দেখেন বেশ কিছুক্ষণ ধরে।
আইনজীবী সুপ্রদীপ রায় ডিভিশন বেঞ্চে দাবি জানান, এখনও পর্যন্ত (সাড়ে ১২টা) ৬ জনের মৃত্যু এবং ব্যাপক গোলমাল হয়েছে। রাজ্য নির্বাচন কমিশনার এবং রাজ্যের স্বরাষ্ট্রসচিবকে এখনই আদালতে তলব করা হোক। তাহলে অন্তত আগামী কয়েক ঘণ্টা ভোটে রক্তপাত কমার সতর্কতা থাকবে।
রাজ্য নির্বাচন কমিশন রাজ্য সরকারের নিরাপত্তা ব্যবস্থায় সন্তুষ্ট রয়েছে বলে প্রধান বিচারপতির ডিভিশন বেঞ্চে জানিয়েছিলেন কমিশন-কৌসুলি। তখন আদালত মন্তব্য করেছিল, কমিশন যদি সরকারের দেওয়া বাহিনী নিয়েই ভোট করাতে সন্তুষ্ট থাকে, সেখানে আদালতের কী করার আছে! 
আদালত কমিশনকে নির্দেশ দিয়েছিল স্বচ্ছ, অবাধ এবং শান্তিপূর্ণ ভোট করার জন্য। কিন্তু এদিন  সকাল ৭টা থেকে রাজ্য জুড়ে ভোটগ্রহণ শুরুর পর পরই চিত্রটা বদলে যায়। বেলা বাড়ার পর থেকে একের পর এক মৃত্যুর খবর মোবাইল টিভিতে ‘লাইভ’ দেখার পরে আইনজীবী সুপ্রদীপ রায় আর স্থির হয়ে বসে থাকতে পারেননি। প্রধান বিচারপতির ডিভিশন বেঞ্চে তিনি জানান, আদালত রাজ্য নির্বাচন কমিশনার এবং স্বরাষ্ট্রসচিবকে এখনই তলব করুক। তিনি ডিভিশন বেঞ্চের দুই বিচারপতির দিকে মোবাইল টিভি চালিয়ে তা এগিয়ে দেন পরিস্থিতি চাক্ষুস দেখার জন্য। 
ডিভিশন বেঞ্চ বেশ কিছুক্ষণ দেখেন টিভি। এর পরে আদালত ওই আইনজীবীকে জানান, তিনি যদি বিষয়টি নিয়ে মামলা করতে চান, তাহলে করতে পারেন। তবে রাজ্য নির্বাচন কমিশনার অমরেন্দ্রকুমার সিংহ বা স্বরাষ্ট্রসচিব অত্রি ভট্টাচার্যকে তলব করতে নারাজ হয় আদালত।